การประชุมสภาพรรคแรงงานเกาหลีครั้งที่ 8

**การประชุมสภาพรรคแรงงานเกาหลีครั้งที่ 8** จัดขึ้นที่หอวัฒนธรรม 25 เมษายน ในกรุงเปียงยาง ตั้งแต่วันที่ 5 ถึง 12 มกราคม ค.ศ. 2021 มีผู้เข้าร่วมการประชุมรวมทั้งสิ้น 7,000 คน รวมถึงผู้แทน 5,000 คน การประชุมสภาพรรคจัดขึ้นท่ามกลางการระบาดทั่วของโควิด-19 ซึ่งไม่มีรายงานผู้ป่วย

## การเตรียมการ
สัญญาณบ่งชี้ถึงการประชุมสภาพรรคแรงงานเกาหลีครั้งที่ 8 ที่กำลังจะมาถึงปรากฏขึ้นครั้งแรกระหว่างการประชุมกรมการเมืองครั้งที่ 13 ของคณะกรรมการกลางพรรคแรงงานเกาหลีชุดที่ 7 ในวันที่ 7 มิถุนายน ค.ศ. 2020 ที่ประชุมกล่าวถึงการร่างแก้ไขข้อบังคับพรรคแรงงานเกาหลี ซึ่งสามารถอนุมัติได้ผ่านการประชุมสภาพรรคหรือการประชุมพรรคเท่านั้น

การประชุมสภาถูกประกาศผ่านมติที่ออกในการประชุมเต็มคณะครั้งที่ 6 ของคณะกรรมการกลางพรรคแรงงานเกาหลีชุดที่ 7 ในวันที่ 19 สิงหาคม ค.ศ. 2020 วาระการประชุมประกอบด้วยการทบทวนการดำเนินงานของคณะกรรมการกลางพรรคแรงงานเกาหลี การทบทวนการดำเนินงานของคณะกรรมการตรวจสอบกลาง การแก้ไขข้อบังคับพรรคแรงงานเกาหลีและการเลือกตั้งองค์กรผู้นำส่วนกลาง

คิม จ็อง-อึน ประธานพรรคแรงงานเกาหลี ยังเปิดเผยระหว่างการประชุมเต็มคณะว่าแผนพัฒนาเศรษฐกิจห้าปีฉบับใหม่จะถูกนำเสนอในการประชุมสภาหลังกล่าวถึงว่าแผนพัฒนาเศรษฐกิจห้าปีฉบับปัจจุบันล้มเหลวอย่างมากในการบรรลุเป้าหมาย

ก่อนหน้าการประชุมสภาพรรค มีการประกาศการรณรงค์ระดมมวลชน 80 วันในการประชุมกรมการเมืองครั้งที่ 19 ของคณะกรรมการกลางพรรคแรงงานเกาหลีชุดที่ 7 ในวันที่ 5 ตุลาคม ค.ศ. 2020 การรณรงค์ดังกล่าวจัดขึ้นตั้งแต่วันที่ 12 ตุลาคม ถึง 30 ธันวาคม ค.ศ. 2020

วันที่ 29 พฤศจิกายน ค.ศ. 2020 มีการประชุมกรมการเมืองใหญ่ครั้งที่ 21 ของคณะกรรมการกลางพรรคแรงงานเกาหลีชุดที่ 7 ซึ่งมีการหารือเกี่ยวกับงานเตรียมการสำหรับการประชุมสภาพรรค ซึ่งรวมถึงการเตรียมการสำหรับการเลือกตั้งผู้แทนเข้าร่วมการประชุมสภาพรรค เอกสารสำหรับการประชุมสภาพรรค และกิจกรรมทางการเมืองและวัฒนธรรมที่จะจัดขึ้นในช่วงการประชุมสภาพรรค นักวิเคราะห์คาดการณ์ว่าน่าจะมีการสวนสนามทหารและพลเรือนในช่วงใดช่วงหนึ่งของการประชุมสภา

กรมการเมืองคณะกรรมการกลางพรรคแรงงานเกาหลีชุดที่ 7 ตัดสินใจในการประชุมครั้งที่ 22 ในวันที่ 29 ธันวาคม ค.ศ. 2020 ว่าจะมีการจัดประชุมสภาพรรคในช่วงต้นเดือนมกราคม ค.ศ. 2021 รายงานแยกต่างหากจากสำนักข่าวกลางเกาหลีในวันที่ 30 ธันวาคม ยืนยันว่าการประชุมสภาพรรคจะจัดขึ้นในกรุงเปียงยาง

## ผู้แทน
ผู้แทนเข้าร่วมการประชุมสภาพรรคแรงงานเกาหลีครั้งที่ 8 ได้รับเลือกตั้งในการประชุมคณะกรรมการพรรคระดับจังหวัดและองค์กรพรรคอื่น ๆ ในเดือนธันวาคม ค.ศ. 2020 พวกเขาได้รับเลือกตั้งโดยมีเกณฑ์คือผู้แทนที่มีสิทธิ์ออกเสียง 1 คนต่อสมาชิกพรรค 1,300 คนและผู้แทนที่มีสิทธิ์อภิปราย 1 คนต่อสมาชิกพรรคผู้สมัคร 1,300 คน ผู้แทนที่ได้รับเลือกตั้งให้เข้าร่วมการประชุมสภาพรรคเดินทางถึงกรุงเปียงยางในช่วงปลายเดือนธันวาคม ค.ศ. 2020

คุณสมบัติของผู้แทนเข้าร่วมการประชุมสภาพรรคได้รับการประเมินและอนุมัติโดยการประชุมกรมการเมืองครั้งที่ 22 ของคณะกรรมการกลางพรรคแรงงานเกาหลีชุดที่ 7 ในวันที่ 29 ธันวาคม ค.ศ. 2020 ที่ประชุมยังตัดสินใจเกี่ยวกับสมาชิกคณะผู้บริหารสูงสุดประจำการประชุมสภาพรรค สมาชิกคณะกรรมการร่าง และคณะเลขานุการ

พิธีมอบประกาศนียบัตรแก่ผู้แทนการประชุมสภาพรรคจัดขึ้นในวันที่ 30 ธันวาคม ค.ศ. 2020 คิม อิล-ซ็องและคิม จ็อง-อิลได้รับการประกาศให้เป็นผู้แทนการประชุมสภาพรรคหลังมรณกรรม

ในการประชุมสภาพรรคแรงงานเกาหลีครั้งที่ 8 มีผู้เข้าร่วมทั้งหมด 5,000 คน ในจำนวนผู้เข้าร่วม 5,000 คนนี้ มีสมาชิกคณะกรรมการกลางพรรคแรงงานเกาหลีชุดที่ 7 จำนวน 250 คนและผู้เข้าร่วมอีก 4,750 คนได้รับเลือกตั้งจากที่ประชุมพรรคเพื่อเป็นตัวแทนสมาชิกพรรคและสมาชิกผู้สมัครประมาณ 6,175,000 คน

มีผู้แทนหญิงเข้าร่วมการประชุม 501 คน ซึ่งเพิ่มขึ้น 186 คนจากจำนวนผู้แทนหญิง 315 คนในการประชุมครั้งที่ 7 ยังมีผู้สังเกตการณ์ 2,000 คน ซึ่งเพิ่มขึ้น 613 คนจากจำนวนผู้สังเกตการณ์ 1,387 คนในการประชุมครั้งที่ 7

พัก ย็องอิล ประธานพรรคสังคมประชาธิปไตยเกาหลี รี มย็อง-ช็อล ประธานพรรคลัทธิช็อนโดช็องอู และพัก ซู-ช็อล หัวหน้าคณะเปียงยางของแนวร่วมประชาธิปไตยแห่งชาติต่อต้านจักรวรรดินิยม ได้รับเชิญให้เข้าร่วมการประชุมสภาครั้งนี้ 

ผู้แทนต่อไปนี้ได้รับเลือกตั้งเป็นสมาชิกคณะผู้บริหารสูงสุดประจำการประชุมสภาพรรค:

คิม จ็อง-อึน, ชเว รย็อง-แฮ, รี พย็อง-ช็อล, คิม ดก-ฮุน, พัก บง-จู, พัก จ็อง-ช็อน, คิม แจ-รย็อง, รี อิล-ฮวัน, ชเว ฮี, พัก แท-ด็อก, คิม ย็อง-ช็อล, ชเว บู-อิล, คิม ซู-กิล, แท ฮย็อง-ช็อล, โอ ซู-ยง, คิม ฮย็อง-จุน, โฮ ช็อล-มัน, พัก มย็อง-ซุน, โช ย็อง-ว็อน, คิม ยอ-จ็อง, พัก จ็อง-นัม, ยัง ซึง-โฮ, รี จู-โอ, ทง จ็อง-โฮ, โค อิน-โฮ, คิม ฮย็อง-ซิก, ชเว ซัง-ก็อน, โอ อิล-จ็อง, คิม ย็อง-ซู, รี ซัง-ว็อน, รี ย็อง-กิล, คิม มย็อง-กิ และคัง ยุน-ซ็อก

ผู้แทนต่อไปนี้ได้รับเลือกตั้งเป็นสมาชิกคณะเลขานุการประจำการประชุมสภาพรรค:

ซิน รย็อง-มัน, ฮัม รย็อง-ช็อล, โซ คย็อง-นัม, คิม บง-ช็อล, คัง จง-กวัน, คิม จ็อง-มิน และรี ฮย็อง-จิน

## วาระการประชุม
วาระการประชุมทั่วไปสำหรับการประชุมสภาพรรคครั้งที่ 8 มีดังนี้:
* การทบทวนกิจกรรมของคณะกรรมการกลางชุดที่ 7 ที่กำลังจะหมดวาระ
* การทบทวนกิจกรรมของคณะกรรมการตรวจสอบกลางชุดที่ 7
* การแก้ไขเพิ่มเติมข้อบังคับ
* การเลือกตั้งคิม จ็อง-อึนเป็นหัวหน้าพรรคในตำแหน่งเลขาธิการใหญ่
* การเลือกตั้งคณะกรรมการกลางชุดที่ 8 และหน่วยงานต่าง ๆ ของพรรคภายใต้คณะกรรมการกลางชุดที่ 8

## อ้างอิง

## แหล่งข้อมูลอื่น
* 

หมวดหมู่:การเมืองเกาหลีเหนือ
หมวดหมู่:พ.ศ. 2564 ในประเทศเกาหลีเหนือ
หมวดหมู่:การประชุมปี พ.ศ. 2564
หมวดหมู่:การประชุมพรรคแรงงานเกาหลี